เมืองไทยฯสู้ ลูกค้ายื่นฟ้อง คดีทุน1,248ล.
เมืองไทยประกันภัย ถูกฟ้อง 1,248 ล้าน มั่นใจชนะคดี
13 พ.ค. 2559

เมืองไทยประกันภัย ถูกฟ้อง 1,248 ล้าน มั่นใจชนะคดี
แหล่งข่าวจากบริษัท เมืองไทยประกันภัย เปิดเผยว่า ณ สิ้นเดือน มี.ค. 2559 บริษัทมีคดีที่ถูกฟ้องร้องจากการเป็นผู้รับประกันภัย โดยมีทุนทรัพย์ถูกฟ้องเป็นจำนวนเงินประมาณ 1,248.3 ล้านบาท ซึ่งการพิจารณาคดีดังกล่าวยังไม่แล้วเสร็จและบริษัทคาดว่าจะชนะคดี อย่างไรก็ตาม บริษัทได้บันทึกสำรองเผื่อผลเสียหายที่อาจเกิดขึ้นก่อนการเอาประกันภัยต่อในงบการเงินเป็น 297.7 ล้านบาท
สำหรับไตรมาสแรกปี 2559 บริษัทมีเบี้ยประกันภัยรับรวม 2,980.45 ล้านบาท เพิ่มขึ้น 14.38% จากงวดเดียวกันของปี 2558 แยกเป็นเบี้ยประกันภัยรถยนต์ 1,623.86 ล้านบาท เพิ่มขึ้น 24% จากงวดเดียวกันของปี 2558 เบี้ยประกันภัยอื่น 1,356.58 ล้านบาท เพิ่มขึ้น 4.34% จากงวดเดียวกันของปีก่อน โดยมีกำไรสุทธิ 209.89 ล้านบาท ลดลง 11.64% เมื่อเทียบกับงวดเดียวกันของปีก่อน
ขณะที่ เบี้ยประกันภัยค้างรับสุทธิ 1,634.65 ล้านบาท เพิ่มขึ้น 4.16% เมื่อเทียบกับไตรมาส 4 ปี 2558 แยกเป็นเบี้ยประกันภัยค้างรับที่ยังไม่ถึงกำหนดรับชำระ 1,145.01 ล้านบาท เบี้ยค้างรับไม่เกิน 30 วัน จำนวน 238.45 ล้านบาท เบี้ยค้างรับเกินกว่า 30-60 วัน จำนวน 140 ล้านบาท เบี้ยค้างรับเกินกว่า 60-90 วัน  41.23 ล้านบาท เบี้ยค้างรับเกินกว่า 90 วัน-1 ปี 72.39 ล้านบาท และเบี้ยค้างรับเกินกว่า 1 ปี จำนวน 5.4 ล้านบาท ซึ่งได้หักค่าเผื่อหนี้สงสัยจะสูญ 8.53 ล้านบาท
ทั้งนี้ ฝ่ายบริหารจัดการเบี้ยประกันภัย ได้จัดทำรายงานสรุปเบี้ยค้างชำระพร้อมรายละเอียดกรมธรรม์ กำหนดเวลาการชำระเบี้ย จัดส่งให้ผู้เอาประกัน ตัวแทนและนายหน้าล่วงหน้าในแต่ละเดือนหากมีเบี้ยค้างชำระจะถูกติดตามทวงถามในทันทีเพื่อให้จ่ายชำระตรงตามกำหนด